**Årsrapport for Småspeiderflokken 1.Egersund speidergruppe 2022**

2022 startet med noen koronarestriksjoner, men ganske snart ble det mulig å ha vanlige møter igjen. Franck Sæstad, Nadine Carlhoff og Wenche Høghaug var ledere hele året, med god hjelp fra Bjarte Sævareid og Oddvar Aamodt. Det var også mange foreldre som stilte opp som hjelpeledere på møtene.

Fra å være rundt 25 speidere det første halve året, økte vi til nærmere 40 på slutten av året. Det ble mer og mer populært å være speider, og vi ønsket å redusere den lange ventelisten. For å kunne ha trygge rammer rundt speidermøtene var vi helt avhengige av hjelp fra foreldre, og det har vi fått.

I starten av året hadde møtene oftest en times varighet, mandager fra 18.00 til 19.00, men etter hvert ble det bestemt å øke til halvannen time, fra 17.30 - 19.00, for å klare å utføre det som stod på programmet og få mer ro over møtene. De fleste møtene har foregått utendørs.

Flokken startet 2022 med bål, leker og konkurranser på Låvaberget i Vannbassengane. Første halvdel av 2022 inneholdt blant annet toppturer i mørket med hodelykt og morse, pionering og pinnebrød i Marka aktivitetssenter, hinderløype i Revsdalen, lek i hengekøyer, tur til Stoplesteinan, naturbingo i Hestnesmarka, øvde på å lage ulike båltyper, var på gårdsbesøk der vi fikk se nyfødte lam og kalver, vi lagde påskepynt, vi øvde på orientering ned mot Rosshagen, vi var på fisketur i Kjervall, sykkeltur til Maurholen, fisket krabbe i Vandringshavn, satte opp tretelt i Langevann og hadde omvisning og tur med Redningsskøyta. Vårens program ble avsluttet på Imeseid, med kanopadling, spikking, slengtau, tur til Storlibu, gøy med karusellen og masse kos! Noen speidere fikk sove i tretelt, noe som var veldig populært! Det var også kjekt at leirbålplassen var blitt bedre tilrettelagt!

Høsten 2022 hadde vi oppstart på Skadberg, med aktiviteter og bål. Vi padlet i kano og badet i Gådå, hadde orientering på Husabø og topptur i Hestnes før Imeseidturen i september. På imeseid fikk enda flere speidere tatt knivmerket, øvd seg på å lage makramè, hatt orientering, padlet i kano, gått til Storlibu og lekt masse. På leirbålet ble det blant annet sang, vitser og konkurranser.

Utover høsten fikk de fleste speiderne tatt bålmerket, vi var på sykkeltur i Horve, hadde pinnebrød og popcorn på bål i Revsdalen, gikk på topptur til Kontrari, var på besøk på ambulansen og hadde felles leirbål med Troppen i Vannbassengane. I slutten av november startet det mange nye speidere, og vi hadde en flott kveld ved Marka aktivitetssenter. Før vi hadde juleavslutning i Låven i Havsø, fikk vi også øvd oss på å sette opp tarp.

2022 ble et bra år med god tilvekst til Flokken. Flokken har fungert bra, og vi er veldig glade for all god hjelp som foreldrene gir. Uten bidrag fra foreldre hadde det ikke vært mulig å gjennomføre alt som er på programmet.

Lederne takker for speideråret 2022!

Speiderhilsen fra Franck, Nadine, Bjarte, Oddvar og Wenche.